Broj: 711-I-1079-M-106/23-02-23

Zagreb, 2. lipnja 2023.

**DANIJELA DOLENEC**

**zamjenica gradonačelnika Grada Zagreba**

**Predmet: mišljenje na zahtjev obveznice Danijele Dolenec**

 - daje se

Povjerenstvo za odlučivanje o sukobu interesa (dalje: Povjerenstvo) dana 26. svibnja 2023. pod brojem 711-U-4586-M-106/23-01-26 zaprimilo je zahtjev za davanjem mišljenja koji je podnijela obveznica Danijela Dolenec, zamjenica gradonačelnika Grada Zagreba.

U podnesenom zahtjevu obveznica je navela da je na lokalnim izborima 2021. izabrana za zamjenicu gradonačelnika Grada Zagreba te da navedenu dužnost obnaša profesionalno i za isto prima plaću. Dalje je navela da je prije stupanja na dužnost bila zaposlena kao izvanredna profesorica na Fakultetu političkih znanosti Sveučilišta u Zagrebu te da je po stupanju na dužnost radni odnos na Fakultetu stavila u mirovanje. Također je navela da bi sljedeće akademske godine 2023./24. na istom fakultetu održala nekoliko predavanja na preddiplomskom studiju bez naknade pri čemu bi zadržala status mirovanja radnog odnosa te stoga moli za mišljenje je li navedeno u skladu s odredbama Zakona o sprječavanju sukoba interesa („Narodne novine“, broj 143/21, dalje u tekstu: ZSSI).

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. ZSSI-a na 9. sjednici održanoj 2. lipnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 17. stavku 3. ZSSI-a obveznica Danijela Dolenec, zamjenica gradonačelnika Grada Zagreba, može bez prethodnog odobrenja Povjerenstva za vrijeme profesionalnog obnašanja dužnosti zamjenice gradonačelnika Grada Zagreba, održavati predavanja na Fakultetu političkih znanosti Sveučilišta u Zagrebu tijekom akademske godine 2023./24. bez primanja naknade.

Ujedno se ukazuje obveznici da za navedenu edukacijsku djelatnost može primiti naknadu.

Prilikom podnošenja imovinske kartice obveznica je dužna, sukladno članku 11. stavku 2. ZSSI-a, obavljanje navedenih poslova navesti u imovinskoj kartici, a ako temeljem njihova obavljanja ostvaruje i naknade, dužna je u imovinskoj kartici navesti i naknade stečene na temelju obavljanja istih.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Danijela Dolenec, elektroničkom dostavom
2. Objava na internetskoj stranici
3. Pismohrana